Хачу служыць
*Артур Вольскі*

Мой брат — хлапец геройскі,

I за яго я рад:

У беларускім войску

Пайшоў служыць мой брат.

Пра Грунвальд і пра Оршу

мне брат мой распавёў.

— Хіба, — казаў, — я горшы

за продкаў-ваяроў?

I дзед наш партызаніў.

Вось, бачыш, медалі.

Ён гонару не зганіў

бацькоўскае зямлі...

Учора на парадзе —

прыгожы быў парад! —

у самым першым радзе

ішоў мой родны брат.

Я братам ганаруся,

бо з гэткімі, як ён,

ніколі Беларусі

не трапіць у палон.

А вам скажу па-свойску:

хай час хутчэй бяжыць,

бо ў беларускім войску

і я хачу служыць.